
Οργανώσεις, φορείς και υπηρεσίες σε κοινό βηματισμό 

για την Παγκόσμια Μέρα κατά του Kαπνίσματος 
Με αφορμή την Παγκόσμια Μέρα κατά του Καπνίσματος (31 Μάη) το Δίκτυο Φορέων για την Προστασία από το Παθητικό Κάπνισμα διοργάνωσε Συνέντευξη Τύπου στην αίθουσα εκδηλώσεων του Ιατρικού Συλλόγου Πάτρας με θέμα: Συνέργειες κοινωνικών εταίρων και υπηρεσιών με στόχο την Προστασία από το Παθητικό Κάπνισμα. Τη Συνέντευξη παραχώρησαν οι: Μπρίνια Κατερίνα Ιατρός αλλεργιολόγος, εκπρόσωπος της Διεύθυνσης Δημόσιας Υγείας & Κοινωνικής Μέριμνας Περιφερειακής Ενότητας Αχαΐας, Πασσάς Βασίλης Εκπρόσωπος του Δικτύου Φορέων για την Προστασία από το Παθητικό Κάπνισμα, Μαστοράκου Άννα Πρόεδρος Ιατρικού Συλλόγου Πάτρας, Τσαχρέλιας Κώστας Πρόεδρος Αντικαπνιστικού Συλλόγου Πάτρας. 
Ο Βασίλης Πασσάς ανέφερε: To Δίκτυο δημιουργήθηκε για να διεκδικήσει το αυτονόητο και το νόμιμο όπως εδώ και 10 περίπου χρόνια έχει θεσμοθετηθεί. Οι κλειστοί χώροι να είναι ελεύθεροι καπνού προς όφελος όχι μόνο των μη καπνιστών αλλά και των καπνιστών. Δυστυχώς η χώρα μας νομοθετεί το σωστό αλλά εφαρμόζει το λάθος. Αυτή η νοοτροπία που εξυπηρετεί ιδιοτέλειες οργανωμένων μειοψηφιών, δίνει αντιφατικά μηνύματα στην κοινωνία και το χειρότερο παράδειγμα σε νέους ανθρώπους. Θέτει όρια αλλά δεν τα τηρεί. Επιβραβεύει την παρανομία.
Το Δίκτυο εξελίσσεται σε ένα κίνημα υπεράσπισης των δικαιωμάτων των πολιτών με την ευρεία έννοια, όπως εκφράζονται στο θεσμικό μας πλαίσιο. Συνεχώς νέοι φορείς ενεργοποιούνται σε αυτό τον ωραίο αγώνα και το πιο σημαντικό είναι ότι υπηρεσίες ελέγχου όπως η Διεύθυνση Δημόσιας Υγείας, επιστημονικοί φορείς όπως ο Ιατρικός Σύλλογος, ο οποίος μας φιλοξενεί σήμερα αλλά και συνδικαλιστικοί φορείς όπως ο ΣΚΕΑΝΑ, ενώνουν τις δυνάμεις τους μαζί μας. Είμαστε αισιόδοξοι για τα αποτελέσματα.

Η Άννα Μαστοράκου ανέφερε: Με αφορμή την Παγκόσμια Ημέρα κατά του καπνίσματος, σας ανακοινώνω την απόφαση του ΔΣ του ΙΣΠ να στηρίξει τη δραστηριότητα το Δικτύου Φορέων για την Προστασία από το Παθητικό Κάπνισμα. Όπως είναι γνωστό το κάπνισμα είναι η κύρια αιτία για την ανάπτυξη χρόνιων ασθενειών με 7 εκ. θανάτους παγκοσμίως κάθε χρόνο σε σύνολο 1,1 δις καπνιστών και κόστος 1,5 τρις ευρώ (~2% του παγκόσμιου ΑΕΠ). Το κάπνισμα είναι συνήθεια που αφορά κυρίως τους οικονομικά αδύνατους, καθώς ~80% των θανάτων συμβαίνουν σε χώρες με χαμηλό ή μέσο εισόδημα. 12% σχετίζονται με το παθητικό κάπνισμα με κάτι λιγότερο από 1εκ θανάτους. 
Η Ελλάδα είναι πρωταθλήτρια Ευρώπης στο κάπνισμα με 37% των κατοίκων να καπνίζουν δηλ. 3 εκ. Έλληνες καπνιστές (2 εκ άνδρες, 1 εκ γυναίκες). «Κάθε άνθρωπος είναι ο συγγραφέας της δικής του υγείας και ασθένειας» αλλά δεν είμαστε μόνοι. Οφείλουμε να σεβόμαστε την υγεία των άλλων, την ποιότητα της ατμόσφαιρας των χώρων μας (οικία, εργασία), να εκπαιδεύουμε τα παιδιά μας και να αναδιαμορφώσουμε μία νέα στάση ζωής. Το κάπνισμα στερεί από το κράτος παραγωγικό δυναμικό και πολύτιμους πόρους που το πληρώνουμε όλοι οι πολίτες της χώρας. Όλοι μαζί οφείλουμε να κτίσουμε ένα καλύτερο μέλλον για τις επερχόμενες γενιές. Ευχαριστώ το Δίκτυο και την Περιφέρεια για την εποικοδομητική, συντεταγμένη και επίμονη προσπάθεια όσον αφορά την ευόδωση της αντικαπνιστικής αντίληψης στην κοινωνία.


Η Κατερίνα Μπρίνια ανέφερε: Το κάπνισμα δεν αποτελεί μια κακή συνήθεια αλλά μια χρόνια νόσο που όμως μπορεί να προληφθεί. Στη χώρα μας 15.000 άτομα ετησίως πεθαίνουν από νόσημα που σχετίζεται με το κάπνισμα ενώ ξοδεύονται 25-30 εκατ. ευρώ/έτος για τσιγάρα. Η Δ/νση Δημόσιας Υγείας & Κοινωνικής. Μέριμνας Π.Ε. Αχαΐας έχει ως προτεραιότητα την ευαισθητοποίηση του κοινού με στόχο τη μείωση της δεξαμενής νέων καπνιστών. Έτσι συμμετείχε με περίπτερο σε δύο μεγάλες δράσεις (στη πανελλαδική Γαστρονομική έκθεση «Regional Agenda» που έλαβε χώρα στον ΟΛΠΑ αλλά και στην εβδομάδα κοινωνικής αλληλεγγύης 2019), κατά τη διάρκεια των οποίων διανεμήθηκαν εκατοντάδες φυλλάδια σε πολίτες της πόλης μας. Επιπλέον έλεγχοι έχουν πραγματοποιηθεί καθ’ όλη τη σχολική χρονιά σε σχολικές μονάδες όλων των βαθμίδων.



Αναφορικά με το κάπνισμα στα καταστήματα υγειονομικού ενδιαφέροντος έγινε καμπάνια ενημέρωσης των καταστηματαρχών σε συνεργασία με το ΣΚΕΑΝΑ με διανομή σχετικού φυλλαδίου και ακολούθως συνεχείς και εκτεταμένοι έλεγχοι σε πολλές πόλεις όπως Πάτρα, Κάτω Αχαΐα, Αίγιο και Καλάβρυτα. Σε περιπτώσεις μη συμμόρφωσης επιβλήθηκαν και πρόστιμα. Τα αποτελέσματα είναι θετικά και ήδη έχουμε διαπιστώσει μια αλλαγή προς το καλύτερο στην καπνιστική συνήθεια των συμπολιτών μας στους χώρους υγειονομικού ενδιαφέροντος. Τέλος τα τελευταία 2 χρόνια συνεργαστήκαμε με επιτυχία με το ΓΝΠ “Αγ. Ανδρέας” στο πιλοτικό πρόγραμμα του ΚΕΕΛΠΝΟ «νοσοκομεία χωρίς κάπνισμα». Ανάλογες δράσεις της Δ/νσης θα συνεχιστούν και ευελπιστούμε στην καλή συνεργασία με τους αρμόδιους φορείς και τους συμπολίτες μας.

Ο Κώστας Τσαχρέλιας ανέφερε: Ο Αντικαπνιστικός Σύλλογος Πάτρας ιδρύθηκε το 1986 και η παγκόσμια ημέρα κατά του καπνίσματος καθιερώθηκε από τον ΠΟΥ το 1988. Αυτό και μόνο καθιστά την Πάτρα πρωτοπόρα στη μάχη κυρίως κατά του παθητικού καπνίσματος. Το γεγονός ότι 10 τοπικοί φορείς έχουν συστήσει ένα δίκτυο, μέτωπο το λέω εγώ, κατά του παθητικού καπνίσματος με γεμίζει ικανοποίηση, ότι η κοινωνία μας είναι πολύ πιο μπροστά από τους πολιτικούς μας, οι οποίοι θεσπίζουν νόμους και δε νοιάζονται για την εφαρμογή τους.
Αυτό όμως που απασχολεί πολύ εμένα ως εκπαιδευτικό, είναι η διάδοση των νέων καπνικών προϊόντων IQOS, κυρίως μεταξύ των νέων. Στις USA είχαμε το 2017-18 αύξηση κατά 78% των καπνιστών μαθητών λυκείων. Η παραπλανητική καμπάνια της καπνοβιομηχανίας για έναν κόσμο ΝΟΝSMOKE έχει καταπληκτικές επιδόσεις. Οι νέοι μας πρέπει να μεγαλώνουν με αλήθειες, χωρίς τοξικές και εξαρτησιογόνες ουσίες που τους καθιστούν σκλάβους των εθισμών τους. Οι έλεγχοι των υπηρεσιών υγείας που πράγματι έφεραν αποτελέσματα στους χώρους εστίασης, πρέπει να φέρουν αντίστοιχα αποτελέσματα και στα σχολεία μας. Εκεί είναι το μέλλον της ΚΟΙΝΩΝΙΑΣ κι ΟΧΙ της καπνοβιομηχανίας.
Για το Δίκτυο Φορέων για την Προστασία από το Παθητικό Κάπνισμα
· Αντικαπνιστικός Σύλλογος Πάτρας

· Κίνηση «ΠΡΟΤΑΣΗ για έναν άλλο τρόπο ζωής»
· Οικολογική Κίνηση Πάτρας

· ΚΟΙΝΟ_ΤΟΠΙΑ (Εταιρεία Κοινωνικής Δράσης και Πολιτισμού)
· Σύλλογος Προστασίας Υγείας και Περιβάλλοντος Κ.Υ. Χαλανδρίτσας
· Άλμα Ζωής Ν. Αχαΐας

· Πολίτες Πάτρας Εν Δράσει

· Σοροπτιμιστικός Όμιλος Πάτρας 

· Κέντρο Πρόληψης ΚΑΛΛΙΠΟΛΙΣ

· Αντικαρκινική Εταιρεία Πάτρας
Για επικοινωνία-διευκρινίσεις παρακαλούμε επικοινωνήστε 

Γραμματεία ΠΡΟΤΑΣΗΣ 2610.451790 
Γραμματεία ΚΟΙΝΟ_ΤΟΠΙΑΣ 2615.002009
Γραμματεία ΟΙΚΙΠΑ 2610.321010 
